टीआई को सस्पेंड नहीं किया तो बंद करा देंगे स्कूल-कॉलेज
शहर में धारा 144 के बीच 18 दिसंबर को दिलवाले फिल्म के विरोध मामले में सात अभाविप कार्यकर्ता-पदाधिकारियों की गिरफ्तारी का मामला गर्माता जा रहा है। तहसील मुख्यालयों पर विरोध के बाद मंगलवार जिला मुख्यालय पर परिषद व हिंदू संगठन के लोग खरगोन टीआई ब्रजेश मालवीय को हटाने की मांग को लेकर ज्ञापन सौंपेंगे। अभाविप विभाग सह व्यवस्था प्रमुख दिनेश यादव ने कार्रवाई को चेतावनी देते कहा, टीआई ने द्वेषतापूर्वक कार्रवाई की है। एक सप्ताह में निलंबन नहीं हुआ तो स्कूल-कॉलेज बंद करा देंगे। उनका कहना है शहर में धारा144 के बीच कई कार्यक्रम बिना अनुमति के हो चुके हैं, लेकिन किसी पर कार्रवाई नहीं की। दिलवाले फिल्म का गांधीगीरी से विरोध किया था। गिरफ्तार एक युवक तो हमारा सदस्य भी नहीं था। उसके पास फिल्म का टिकट था। थाने में अनुमति को लेकर मौखिक चर्चा भी हुई थी। कागज भी तैयार हो रहे थे। खरगोन टीआई मालवीय का कहना है शहर में धारा 144 लागू है। उस दौरान कानून के अनुसार ही कार्रवाई की है। मेरे पास अभाविप के लोगों ने कार्रवाई को लेकर कोई विरोध दर्ज कराने की जानकारी नहीं दी है।
hin_Deva hin_Deva